hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu de hu hu hu hu hu cs it hu hu it fi hu hu
Affidea Bank Center Diagnosztikai és Gasztroenterológiai Központ | Gyakran Ismételt Kérdések | Affidea Gasztroenterológiai Központ
A kolonoszkópia magyarul vastagbéltükrözést jelent, ebben az esetben a vastagbelet vizsgálják endoszkóppal.
A gasztroszkópia vagy gyomortükrözés a nyelőcső-, a gyomor- és a patkóbél (nyombél) felső szakaszának vizsgálatára használatos endoszkópos módszer.
Sajnos a vastagbélrák az egyik leggyakoribb rosszindulatú daganattípus idősebb korban, amely viszont korai stádiumban sikeresen kezelhető, illetve a bélben létrejövő polipok megfigyelésével és levételével megelőzhető. A kolonoszkópiás vatsagbélrákszűrés éppen emiatt rendkívül fontos lenne 50 éves kor felett, ha pedig valakinek a családjában korábban előfordult már rákos megbetegedés, akkor a szűrést 10 évvel korábban kell elkezdeni. Sajnos a legtöbb ember nem jár endoszkópos vastagbélrákszűrésre, így gyakran már csak az előrehaladott daganatokra jellemző tüneteket észlelik. Ekkor azonnal orvoshoz kell fordulni: székletben tapasztalt vér vagy váladékozás, megmagyarázhatatlan fogyás, fájdalom, székletürítés indokolatlan változásai, tartós köhögés.
Mi történik egy vastagbéltükrözés során?
A kolonoszkópia egy speciális vizsgáló helyiségben, az úgynevezett endoszkópos laborban vagy endoszkópos műtőben történik altatásban vagy anélkül. Ez utóbbi esetben a páciens általában először bal oldalfekvésben foglal helyet a vizsgáló asztalon, majd ez a testhelyzet változhat szükség szerint. A vastagbéltükrözés folyamán az endoszkópot felvezetik a páciens végbélnyílásán keresztül a vastagbélbe. Az eszköz előrejutásához és a zavartalan képi működéshez fel kell fújni a belet, amely olykor szélgörcsöt okozhat. Természetesen a vizsgáló orvos igyekszik csökkenteni a kellemetlenségeket a levegő szabályozásával és a bél csavarodását csökkentő manőverekkel. Az altatásos kolonoszkópia előnye, hogy a páciens nem éli meg ezeket a kellemetlen tüneteket.
A kolonoszkópia célja a vastagbél teljes áttekintése, azaz a kóros elváltozások felismerése, és szövetmintavétel a további vizsgálatokhoz. A mintavételnél a műszer munkacsatornáján keresztül egy színesgombostűfejnyi, úgynevezett biopsziás fogót vezetnek be, és kicsípnek egy pici darabot a nyálkahártyából. Ez kis vérzéssel jár, amely hamar megszűnik, így egyéb veszélye nincs a műveletnek. Az egyértelműen jóindulatúnak imponáló polipokat leveszik, majd tovább küldik szövettani vizsgálatra. A polipok endoszkópos eltávolítása – az úgynevezett polypectomia – műtéti beavatkozás. Az orvos a kimetszés előtt injekciót ad a polip nyelébe vagy lapos polipok esetén az alá, és így elemeli a nyálkahártyát a bélfal mélyebb rétegétől, csökkentve ezzel az alig 3 mm vastag bélfal perforációjának veszélyét. A polip nyelének csonkját vagy a metszés utáni sebet miniatűr fém klip segítségével zárják.
Hogyan csökkenthető a vastagbéltükrözéssel járó kellemetlenség/fájdalom?
A kolonoszkópia alapvetően egy kellemetlen beavatkozás, amelynek élménye azonban jelentősen javítható modern endoszkóp használatával, tapasztalt szakorvosi segítséggel. A vizsgálatot gyakran végzik altatásban, ebben az esetben a páciens semmit nem érzékel a kellemetlenségekből és a fájdalomból. Nagyon fontos, hogy a betegek megfelelő módon – az orvos utasításait betartva – készüljenek fel a vizsgálatra, és sikeres legyen a kolonoszkópiát megelőző béltisztítási folyamat. A tiszta bélrendszerben ugyanis az endoszkóp előrehaladása is könnyebb és a képalkotás is hatékonyabb.
Hogyan kell készülni a vastagbéltükrözésre?
A vastagbéltükrözést minden esetben szakorvosi konzultáció előzi meg, amelynek során a pácienst részletesen kikérdezik, megvizsgálják fizikailag. Emellett szükséges vérvétel (általában vérkép, vércsoport, ellenanyagszűrés, véralvadási paraméterek (INR), vesefunkció (KN, Kreatinin), ionok (Na, K), bizonyos esetekben hasi ultrahang vagy CT/MR, valamint erőteljes béltisztítás-hashajtás. Amennyiben a beavatkozás altatásban történik, akkor EKG-ra és kardiológiai kivizsgálásra is sor kerül. A vizsgálat sikeressége részben azon múlik, hogy milyen hatékony a vastagbéltükrözés előtti béltisztítás, ugyanis minél jobban sikerült, az orvos annál pontosabb diagnózist tud mondani, illetve rákszűrés esetén annál több polipot képes észlelni. Lényeges, hogy a vizsgálatot megelőző 1-2 napon gyakorlatilag rostmentes diétán legyen a beteg. Ez azt jelenti, hogy ne fogyasszon húst, zöldségeket, gyümölcsöket, magokat, ehet viszont vajas kenyeret, sajtot. Az előkészület alatt végig kötelező a megemelt folyadékbevitel, amely szükséges a felírt béltisztitó készítményekhez is. A vizsgálatot közvetlenül megelőző napon már csak folyékony étrend javasolt, amelybe belefér például az üres leves kevés tésztával, a szűrt gyümölcslé, de a legpraktikusabb a tea vagy a szénsavmentes ásványvíz. A béltisztító szerek megfelelő hatásának eléréséhez, az eredményességhez rendszerint több liter (3-4 l) folyadékot kell a készítmények mellé fogyasztani. Mindemellett az orvos tanácsot ad arra is, hogy a beteg milyen módon szedje szokásos gyógyszereit.
Milyen szempontok alapján válasszak a vastagbéltükrözéssel foglalkozó szolgáltatók közül?
A kolonoszkópia sikere jórészt a használt endoszkópon és a vizsgálatot végző orvos szakértelmén múlik. Az Affidea Gasztroenterológiai Központban a legmodernebb eszközöket használjuk, amelyeknek előnyeiről a technológiai rovatban olvashat. Orvosaink elismert gasztroenterológus szakemberek, akik komoly tapasztalatokkal rendelkeznek mind a vastagbél- mind pedig a gyomortükrözés területén. Lehetőséget biztosítunk altatásban végzett vizsgálatokra is, amely fontos szempont lehet a fájdalmat kevésbé tűrő páciensek számára.
Kinek ajánlott a gyomortükrözés?
A gasztroszkópiát általában orvosi javaslatra végzik, ha a betegnek különböző tünetei vannak. A módszerrel számos betegség diagnosztizálható és kisebb műtétek is elvégezhetők. A gyomortükrözéssel megállapítható betegségek:
reflux betegség, nyelőcső gyulladás és fekély, nyelőcső visszér, nyelőcső daganat, nyelőcső fali sérvek (diverticulum), nyelőcső szűkület
gyomornyálkahártya gyulladása, gyomorfekély, gyomor daganat
patkóbél gyulladás, lisztérzékenység okozta elváltozások, daganat, az epe- és hasnyálmirigy vezeték kiömlőnyílásának (Vater-papilla) daganata
A felső tápcsatornai vérzés okai
A gasztroszkópia során elvégezhető kisebb beavatkozások:
vérzéscsillapítás – A vérzés forrásának azonosítása után különböző, a gasztroszkóp munkacsatornáján keresztül bevezetett eszközökkel a vérzés megállítható. Ilyen eljárás a vérző nyelőcső-visszérre helyezett gumigyűrű, a vérzés helyének érösszehúzó anyaggal történő befecskendezése, a vérzést mechanikusan elszorító fém-klip felhelyezése stb.
polipok, kisebb daganatok eltávolítása – elektromos hurok, miniatűr kések segítségével
daganatos szűkületek tágítása, áthidalás – úgynevezett fém-stentek segítségével
nyelésképtelen betegek gyomrába tápszonda ültetése (PEG)
speciális műtétek végzése – a nyelőcső Zenker-diverticulum (magas nyelőcső sérv) megoldására, a gyomorszáj elernyedési képtelensége (achalasia) műtéti kezelésére
Hogyan zajlik egy gyomortükrözés?
A vizsgálat során az endoszkópot a szájon keresztül vezetik be a gyomorba altatásban vagy éber állapotban. A gasztroszkópia egy speciális vizsgáló helyiségben, az úgynevezett endoszkópos laborban vagy endoszkópos műtőben történik. Mivel a gyomortükrözés során az eszközt a szájon keresztül a torokba, majd a nyelőcsőbe vezetik, ez öklendezést vált ki. Az altatás előnye, hogy a páciens nem éli meg ezeket a kellemetlen tüneteket. A vizsgálat 6-8 percig tart. Ha altatás nélkül történik a vizsgálat, akkor első lépésben a garatot érzéstelenítik, ami 1%-os Lidocain spray befúvását jelenti. Ha elzsibbadt a páciens torka, akkor az endoszkópos szakasszisztens segítségével elfoglalja a megfelelő helyzetet a vizsgáló asztalon, ami a gasztroszkópia esetén bal oldalfekvés. Ezután fogvédőt helyeznek be, amely védi a fogakat és persze a műszert is a harapástól. Az asszisztens textil lepedőt helyez a fel-nyak alá, mert a vizsgálat alatt nyál folyik ki. Ha mindenki készen áll, a vizsgáló orvos megkezdi a gasztroszkóp levezetését, és amikor eléri a garatban a nyelőcső bemenetét, felszólítja a pácienst, hogy nyeljen egy nagyot. A gasztroszkópia során a cél a nyelőcső, a gyomor és a patkóbél felső felének teljes áttekintése, a kóros elváltozások felismerése és szövetmintavétel a további vizsgálatokhoz. Ez úgy történik, hogy a műszer munkacsatornáján keresztül egy színesgombostűfejnyi minta vételére alkalmas, úgynevezett biopsziás fogót vezetnek be, és kicsípnek egy kis darabot a nyálkahártyából. Ez kis vérzéssel jár, amely hamar megszűnik, így egyéb veszélye nincs a műveletnek.
Hogyan csökkenthető a gyomor- és vékonybéltükrözéssel járó kellemetlenség/fájdalom?
A fájdalmat kevésbé tűrő páciensek számára ajánlott az altatásban végzett gasztroszkópia, amikor a beteg semmit nem érzékel a vizsgálattal járó fájdalomból, kellemetlen tünetekből.
Hogyan kell készülni a gyomortükrözésre?
Legfontosabb, hogy a vizsgálatra a betegnek teljes éhgyomorral kell érkezni. Amennyiben a gyomortükrözés altatásban történik, akkor a vizsgálat előtt 4 órával már folyadékot sem szabad fogyasztani. A gyomortükrözés előtt általában legalább 6 órás éhezés szükséges, de az orvos előírhat hosszabbat is, ha gyomorürülési zavarra gyanakszik. Tiszta folyadékot ilyenkor is lehet a vizsgálat előtt 2-4 órával fogyasztani. Egyébként a gyomortükrözés előtt speciális diéta nem szükséges, de mindenképpen könnyű ételek fogyasztása, szénsavmentes italok javasoltak a vizsgálatot megelőző napon. Itt is előzetesen történik vérvétel, esetlegesen ultrahang vagy CT/MR és a szokásos gyógyszerek szedését is átbeszélik az ügyfelek az orvossal.
Milyen szempontok alapján válasszak a gyomor- és vékonybéltükrözéssel foglalkozó szolgáltatók közül?
A gasztroszkópia sikere jórészt a használt endoszkópos eszközön és a vizsgálatot végző orvos szakértelmén múlik. Az Affidea Gasztroenterológiai Központban a legmodernebb berendezéseket használjuk, amelyeknek előnyeiről a technológiai rovatban olvashat. Orvosaink elismert gasztroenterológus szakemberek, akik komoly tapasztalatokkal rendelkeznek mind a vastagbél- mind pedig a gyomortükrözés területén. Lehetőséget biztosítunk altatásban végzett vizsgálatokra is, amely fontos szempont lehet a fájdalmat kevésbé tűrő páciensek számára.
Hogyan jelentkezhetek az Affidea Gasztroenterológiai Központjába vizsgálatra?
Telefonon a +36 1 803 6464 számon foglalhat időpontot.
Online a foglalási felületen keresztül jelentkezhet be hozzánk, amelyet itt érhet el.
Milyen panaszokkal érdemes gasztroenterológus orvoshoz fordulni?
Amennyiben valaki valamilyen emésztőrendszeri problémát, tünetet, fájdalmat érzékel mindenképpen érdemes azonnal szakorvoshoz fordulni. A vastagbélrákszűrésre pedig tünetmentesen is ügyelni kell, amely 50 év felett mindenkinek ajánlott legalább 5 évente.
Milyen betegségekkel foglalkoznak az Affidea Gasztroenterológiai Központjában?
Gasztroenterológus orvosaink jelentős tapasztalatokkal rendelkeznek minden emésztőrendszeri betegség, illetve szűrés terén. Ugyanakkor az Affidea Gasztroenterológiai Központja a legmodernebb endoszkópos eszközökkel felszerelt az országban, így gasztroszkópia és kolonoszkópia vizsgálatokat, illetve az eszközökkel végrehajtható kisebb műtéteket egyaránt végeznek.
A különböző endoszkópos vizsgálatok során megfertőződhetek koronavírussal?
Az Affidea Gasztroenterológiai Központjában más intézményeinkhez hasonlóan nagy figyelmet fordítunk a koronavírus elleni védekezésre, hogy mind a munkatársaink, mind pedig a betegeink biztonságban legyenek. Antimikrobiális fólia bevonatot kap minden betegváró és vizsgáló helyiség, ügyelünk a páciens időpontok ütemezésére, hogy ne tartózkodjanak sokan egyszerre egy helyen, mindenki maszkot visel, valamint kötelező a kézfertőtlenítés, a lázmérés minden épületbe belépő személy esetében. Védőfelszerelést használnak az orvosaink és ápolóink egyaránt, az eszközök higiéniája kifogástalan. A betegeket a vizsgálat előtt a call center munkatársai külön COVID tesztsorral ellenőrzik, amely alapján szűrik az épületbe érkező pácienseket, majd COVID-19 antigén-tesztet is végzünk a beavatkozások előtt a tünetmentes pácienseknél. Biztonsági intézkedéseinkről bővebben ITT olvashat.
Hogyan kapom meg az eredményeimet?
Az Affidea Gasztroenterológiai Központban nemcsak írásos leletet állítunk ki a betegek számára, de videót és fotót is rögzítünk a vizsgálat fázisairól. Ezeket a képi adatokat, felvételeket egy pendrive-on vihetik magukkal a betegek, így könnyen megmutathatják más szakorvosoknak is az eredményeket.
Affidea Bank Center Diagnosztikai és
Hétfő – péntek: 8:00 – 20:00
Weboldallal kapcsolatos adatvédelmi tájékoztató
Ep- és Szép kártya
© 2018 - 2022 Affidea Magyarország Kft., minden jog fenntartva.
Figyelem! Az oldalon található információk tájékoztató jellegűek, nem helyettesítik a szakszerű orvosi véleményt. A vizsgálatok igénybe vételéről minden esetben konzultáljon háziorvosával, beutaló orvosával vagy központunk radiológusával/szakdolgozójával!